En mand ville røve OK Tanken i Farsø. Han truede ekspedienten med kniv, men alligevel måtte han gå tomhændet derfra.

OK Tanken i Nørregade i Farsø var torsdag formiddag udsat for et røveriforsøg. Røveren mødte dog en noget hårdnakket ekspedient. Selvom røveren truede med en hobbykniv, nægtede ekspedienten at udlevere penge. Derfor måtte røveren opgive og flygte fra stedet. Nordjyllands Politi har ledt efter røveren med politihunde i området, men de fandt ham ikke. Røveren talte dansk og beskrives som almindelig af bygning og cirka 190 cm høj. Han bar en mørkegrå hættetrøje og havde tennissko med hvide striber på. Han havde desuden en sort rygsæk på. Nordjyllands Politi hører gerne fra eventuelle vidner på telefon 114. Røveriforsøget skete omkring klokken 11.